TEAMG พุ่งแรง 5% ลุ้นรายได้ปีนี้ 1.8 พันลบ. ลุยประมูลงานเพิ่ม
TEAMG พุ่งแรง 5% ราคาแตะ 3.44 บ. ด้วยมูลค่าซื้อขาย 68.55 ลบ. ลุ้นรายได้ปีนี้เข้าเป้า 1.8 พันลบ. เผย Backlog สิ้นไตรมาส 2/64 อยู่ที่ 3.5 พันลบ. ทยอยรับรู้ต่อเนื่อง เดินหน้าลุยประมูลงานเพิ่ม
TEAMG พุ่งแรง 5% ราคาแตะ 3.44 บ. ลุ้นรายได้ปีนี้เข้าเป้า 1.8 พันลบ. เผย Backlog สิ้นไตรมาส 2/64 อยู่ที่ 3.5 พันลบ. เดินหน้าลุยประมูลงานเพิ่ม
7 ต.ค. 2564

ผู้สื่อข่าวรายงานว่า ราคาหุ้น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ล่าสุด ณ เวลา 11.57 น. อยู่ที่ 3.44 บาท บวก 0.18 บาท หรือ 5.52% สูงสุดที่ 3.50 บาท ต่ำสุดที่ 3.30 บาท ด้วยมูลค่าซื้อขาย 68.55  ล้านบาท

โดยก่อนหน้านี้ นายอภิชาติ สระมูล ประธานเจ้าหน้าที่บริหาร TEAMG เปิดเผยว่า บริษัทฯคงเป้ารายได้ปีนี้ที่ 1.80 พันล้านบาท แม้รายได้ในช่วงครึ่งปีแรกจะอยู่ที่ 767 ล้านบาท ลดลง 12% จากช่วงเดียวกันของปีก่อน เนื่องจากในปีนี้เผชิญกับสถานการณ์การแพร่ระบาดของเชื้อไวรัสโควิด-19 ระลอกสาม และมาตรการล็อกดาวน์ ทำให้งานภาครัฐและเอกชนต้องชะลอตัว และไม่สามารถรับงานโครงการในต่างประเทศได้
อย่างไรก็ตามในช่วงครึ่งปีหลังคาดว่าสถานการณ์โควิด-19 จะมีทิศทางที่ดีขึ้น และบริษัทฯ ยังมีงานในมือ (Backlog) ณ สิ้นสุดไตรมาส 2/2564 ที่ 3.50 พันล้านบาท ซึ่งจะทยอยรับรู้ต่อเนื่อง หากเป็นงานที่เกี่ยวกับการก่อสร้างจะทยอยรับรู้ราว 4 – 5 ปี แต่ถ้าเป็นงานที่ปรึกษาโครงการจะทยอยรับรู้ใน 1 – 2 ปี โดย Backlog ดังกล่าว แบ่งเป็นสัดส่วนงานภาครัฐ 73% งานภาคเอกชน 22% งานโครงการต่างประเทศ 3% และงานอื่นๆ 2%
ทั้งนี้ ณ ปัจจุบันบริษัทฯมีงานที่กำลังดำเนินการอยู่ทั้งสิ้น 356 โครงการ แบ่งเป็นโครงการภาครัฐ 101 งานภาคเอกชน 184 งาน โครงการต่างประเทศ 46 งาน และโครงการอื่นๆ อีก 25 งาน ซึ่งบริษัทฯยังคงติดตามโครงการอื่นๆ ที่จะเกิดขึ้นในช่วงครึ่งปีหลังอีกกว่า 70 โครงการ เช่น โครงการ Flood Drainage System for BMA ระบบป้องกันน้ำท่วมในกรุงเทพฯ, โครงการ Track Doubling Projects for SRT รถไฟรางคู่ และ โครงการ Eastern Economic Corridor for EEC เป็นต้น